text: Hesum kanst tú hyggja eftir, um tú vilt hava eina suttufløsku, sum ikki inniheldur bisphenol A:
text: #000000
text: Bisphenol A er eitt av teimum við tíðini nógvu evnunum, sum eru undir illgruna fyri at hava neilig árin m.a. á hormonskipanina, og av og á fáa vit spurningar um Bisphenol A og suttufløskur. Tí hava vit hugt eitt sindur eftir evninum og halda, at vit hava nøkur boð uppá, hvussu ein rættiliga lætt kann tryggja sær at suttufløskan, ætlanin er at keypa, ikki inniheldur Bisphenol A. Tað sum krevst er góð eygu, tí vørumerkingar og vørulýsingar eru ofta skrivaðar við smáum bókstavum!
text: #000001
text: Merking á fløskuni Nøkur sløg av plasti kunnu innihalda Bisphenol A, men ikki øll! Tað ber til sjálv/ur at finna útav, um ein suttufløska inniheldur Bisphenol A við at hyggja eftir, hvørjum evni fløskan er gjørd úr. Ofta stendur tað undir botninum á fløskuni, sum t.d. ein stytting: PET, PP, HDPE ella líknandi, saman við eini tal-kodu í einum tríkanti, sum sigur, hvussu vøran skal endurvinnast.
text: #000002
text: Bisphenol A er at finna í plasti, sum er gjørt úr polycarbonat (stytt PC) ella polyvinylchlorid (stytt PVC). Tað er bert í teimum førum, har tal-kodan er 7, at Bisphenol A kann vera í plastinum, umframt í teimum førum har kodan er 3 og plastið, sum vøran er gjørt úr, er PVC. Suttufløskur verða tó vanliga ikki gjørdar úr PVC, so sostatt kann lættliga sleppast undan iva við at lata vera við at keypa suttufløskur, sum eru merktar PC, ella har tú sært ein trýkant við einum 7 tali innaní.
text: #000003
text: Um henda kodan (7 tal í einum tríkanti) stendur á suttufløskuni, kann hon innihalda Bisphenol A.
text: #000004
text: Stendur tað á vøruni, at hon er uttan Bisphenol A, t.d. á enskum sum ” BPA free”, kann roknast við, at vøran er uttan Bisphenol A, tí BPA er ein stytting fyri Bisphenol A. Hetta er eisini galdandi, um vøran, samstundis sum hon er merkt ”BPA free”, eisini er merkt við koduni 7, tí kodan 7 merkir ikki í sjálvari sær, at vøran er gjørd úr polycarbonat við Bisphenol A.
text: #000005
text: Stendur á vøruni, at hon er gjørd sambært EN 14350, so merkir tað, at hetta er eitt drekkiílat, sum er gjørt til børn sambært ES standardi, har millum annað krøv eru til tilfarið, íroknað hvussu nógv av hesum kann frígevast.
text: #000006
text: Bann í Kanada Kanada hevur tikið stig til at banna suttufløskum, sum eru gjørdar úr polycarbonat og sum innihalda Bisphenol A. Tað er gjørt meira fyri at ”binda um heilan fingur” fyri at verja børnini, tí tað er ikki staðfest, at pinkubørnini har hava so høgt innihald av Bisphenol A í sær, at tað kann elva til heilsuvanda. Sí eisini niðanfyri:
text: #000007
text: "Canada is the first country to move ahead with regulations to prohibit polycarbonate baby bottles that contain bisphenol A. The Government has concluded that exposure levels for newborns and infants up to 18 months of age are below those that could cause health effects. However, due to the uncertainty raised in some studies relating to the potential effects of low levels of BPA, the Government wants to further limit exposure. (Health Canada 26 juni 2009, 
text: #000008
text: BPA kanningar í Føroyum Fyri nøkrum árum síðani kannaði Umhvørvisstovan BPA í reinsiverkum (Sersjantvíkini og við Landssjúkrahúsið), á tyrvingarplássum, í sjógvi og sedimentum, í kræklingi, toski, teistaeggum og grindahvalalivrum. Úrslitini eru at finna í frágreiðing á enskum her.
text: #000009
text: Meira er at lesa um Bisphenol A og suttufløskur í grein í "Miljø og sundhed"
text: #000010